## Sanitat lamenta l’insuficient finançament del Pla nacional de salut mental

*** El secretari autonòmic de Planificació contrasta els prop de 200 milions d’euros del pressupost de la Conselleria de Sanitat en salut mental i els 39 del Govern central
* Valdivieso lamenta la falta de diligència del Ministeri de Sanitat per a posar en marxa les unitats d’emergència de salut mental (USME) promeses per a atendre les persones afectades per la DANA**

El secretari autonòmic de Planificació, Informació i Transformació Digital, Bernardo Valdivieso, ha lamentat que el Pla de salut mental del Ministeri de Sanitat tinga “un finançament clarament insuficient, com demostra simplement el fet que, per a enguany, el pressupost de la Conselleria de Sanitat en esta matèria siga de quasi 200 milions d’euros, enfront dels 39 milions que planteja el Govern central per a tot Espanya”.

Valdivieso s’ha preguntat pels motius que poden portar el Ministeri a proposar un pla “amb un pressupost tan escàs, cosa que, lamentablement, comporta una dotació deficient de professionals”. “Un fet que contrasta —ha recordat— amb l’esforç en personal que s’ha fet des de la Generalitat Valenciana, amb la creació, el mes de setembre passat, de 200 nous llocs de treball en salut mental, potenciant la plantilla un 21,4 %”. “Així, doncs, en tan sols un any, hem assumit un increment del 90 % respecte al creixement total de la plantilla al llarg de les dos legislatures anteriors”, ha insistit.

El secretari autonòmic ha assenyalat que “la queixa per una dotació econòmica insuficient no és un capritx, sinó una evidència de la rellevància que atorga el Ministeri de Sanitat a la salut mental, més enllà de titulars o compromisos incomplits”. “Prova d’això és la falta de diligència del Govern central per a posar en marxa les unitats d’emergència de salut mental (USME) promeses per a atendre els afectats per la DANA a la Comunitat Valenciana, que la mateixa ministra va anunciar a so de bombo i platerets en desembre i que seguixen sense activar”, ha denunciat.

Per a Valdivieso, “per contra, una vegada més, la Generalitat Valenciana sí que complix amb la ciutadania, ja que els professionals en salut mental de la Conselleria de Sanitat van estar prestant assistència des del primer moment i, hui dia, hi ha set unitats de trauma complex en els departaments de salut afectats per la riuada del 29 d’octubre, en horari de matí i vesprada”.

Per tot això, el secretari autonòmic espera que “l’agilitat del Ministeri de Sanitat a implementar el Pla nacional de salut mental no siga la mateixa que la que tristament s’ha demostrat en el cas de les unitats específiques que pretenen posar en marxa per a les persones afectades per les inundacions”.

Així s’ha manifestat el secretari autonòmic després de la reunió del Consell Interterritorial del Sistema Nacional de Salut que s’ha celebrat hui i en el qual finalment s’ha aprovat el Pla nacional de salut mental, “amb condicions, però per responsabilitat, ja que s’han introduït algunes de les millores plantejades per les comunitats autònomes en el grup de treball i després de complir també el requisit que el pla comptara amb el vistiplau de les societats científiques”, ha conclòs Valdivieso.

Fecha: 04/04/2025